Gedagte vir die dag: Om vir die Here te werkFoto: pixabay.com Pak alles gemotiveerd aan. Werk soos vir die Here en nie soos vir mense nie. Weet dat die Here julle met ’n erfdeel sal beloon. Die Eienaar vir wie julle werk, is Christus! (Kolossense 3:23-24) Voel jy partykeer asof niemand jou waardeer nie? Jy werk hard agter die skerms, amper anoniem, en voel daarom afgeskeep, asof niemand jou raaksien nie. Jy is nie die enigste een wat so voel nie. Werkgewers maak foute. Base raak baasspelerig. Toesighouers beloon onbekwaamheid. Onderwysers misluk. Bestuurders maak hulle skuldig aan wanbestuur. So gaan dit maar in ’n onvolmaakte wêreld met feilbare, sondige mense daarin. Tog maak dit seer as jý daaronder moet ly. Wat die situasie by jou werk ook al is, God weet presies wat aangaan. Hy sien mense se gesindheid, Hy sien die hoeveelheid en kwaliteit werk wat gedoen word. Hy weet of iemand sy beste gee of lyf wegsteek. Daarom sê God vir ons deur die skrywer van die Kolossensebrief dat ons altyd moet werk soos vir die Here en nie vir mense nie. Vir seker beteken dit dat ons hard sal werk, werklik ons salarisse sal verdien en altyd eerlik sal wees. As ons verstaan dat ons werk altyd diens aan God is, word ons bevry van die versoeking om aardse beloning en erkenning te soek. Dan kan geen menslike lofbetuigings naby daardie “Mooi so!” kom van Christus wat wag vir almal wat Hom vertrou en in sy diens staan nie. Ten spyte van die gesindheid van jou kollegas, klasmaats, hoofde of vriende moet jy op die Here fokus en jou werk “soos vir Hom” doen. Die beloning wat Hy gee, is baie meer en beter as wat jy jou ooit kan voorstel. Watter verskil sal dit vandag aan jou maak om te weet dat jy vir die Here werk, en nie sommer vir enige werkgewer nie?